Verslag vind hoë vlakke van polisiebetrokkenheid by ernstige misdadeArgieffoto ter illustrasie: SAPD Die Instituut van Rasseverhoudinge (IRV) het Dinsdag gesê die hoofafleiding waartoe hulle in hul derde uitgawe van die Broken Blue Line-verslag gekom het, is dat daar hoë vlakke van polisiebetrokkenheid in ernstige en gewelddadige misdade is. Die vorige twee verslae van die IRV wat in 2011 en 2015 uitgebring is, het ook hoë vlakke van betrokkenheid in ernstige misdade deur polisiebeamptes aangetoon. “Navorsers van die IRV het meer as 100 voorvalle waar polisie by ernstige en geweldsmisdade tussen 2016 en 2018 betrokke was, aangeteken. Die meerderheid van dié voorvalle was definitief in die laaste 12 maande,” het die IRV in ŉ verklaring gesê. In dieselfde asem was geweldsmisdade aan die styg, met die vyfjaarkurwe vir misdaad soos moord en motorkaping wat ŉ opwaartse neiging toon. “Dít, saam met ŉ stygende vermindering in gewone burgers se vertroue in die polisie en die breër regstelsel, is wat samelewingsprobleme verder vaslê,” meen Marius Roodt, hoof van veldtogte by die IRV. Roodt meen daar behoort geen behoefte aan só verslag te wees nie aangesien die polisie burgers se hooflinie van verdediging teen kriminele geweld moet wees. “Daardie linie van verdediging is in te veel gevalle afgebreek en die sogenaamde beskermers het die oortreders geword.” Roodt meen die polisiediens huisves gewelddadige kriminele en die waarskynlikheid dat Suid-Afrika ŉ afname in ernstige en geweldsmisdade sal beleef, baie skraal is. Roodt sê die IRV het drie hoofvoorstelle wat sal help om die land se ‘broken blue line’ by te staan. Eerstens stel hul voor dat uitgawes aan veiligheidmaatreëls soos elektriese omheinings en betalings aan veiligheidsmaatskappye by belasting afgetrek kan word. “Privaatveiligheidsmaatreëls dra by tot ŉ veiliger Suid-Afrika en ons glo mense moet hiervoor vergoed word.” Tweedens moet gemeenskappe volgens die IRV kan stem of ŉ merkbare invloed hê oor die aanstellings van hul stasiebevelvoerders. Dit sal volgens die IRV veroorsaak dat die hoof van die plaaslike polisiekantore direk verantwoordbaar gehou sal word vir die plaaslike gemeenskappe. Derdens stel die IRV voor dat ŉ goed georganiseerde buurtwag met goeie hulpbronne geïntegreer word met privaatveiligheidsverskaffers en uiteindelik met die polisie. “Sodat gemeenskappe in werklikheid beheer kan neem van hul eie veiligheid.” Roodt meen die doeltreffendste manier wat Suid-Afrikaners die hardwerkende en toegewyde lede van die polisie kan ondersteun, is om druk te plaas op politieke owerhede om misdaad ernstig op te neem en daarmee af te reken.